CELEX: 32017D2165
Language: sk
Date: 2017-11-17 00:00:00
Title: Vykonávacie rozhodnutie Komisie (EÚ) 2017/2165 zo 17. novembra 2017, ktorým sa schvaľuje plán eradikácie afrického moru ošípaných u diviakov v určitých oblastiach Českej republiky [oznámené pod číslom C(2017) 7536] (Text s významom pre EHP )

21.11.2017   
            
            
               SK
            
            
               Úradný vestník Európskej únie
            
            
               L 304/55
            
         VYKONÁVACIE ROZHODNUTIE KOMISIE (EÚ) 2017/2165
   zo 17. novembra 2017,
   ktorým sa schvaľuje plán eradikácie afrického moru ošípaných u diviakov v určitých oblastiach Českej republiky
   
      
         [oznámené pod číslom C(2017) 7536]
      
   
   (Iba české znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2002/60/ES z 27. júna 2002, ktorou sa ustanovujú osobitné opatrenia na kontrolu afrického moru ošípaných, a ktorá mení a dopĺňa smernicu 92/119/EHS, pokiaľ ide o Teschenovu chorobu a africký mor ošípaných (1), a najmä na jej článok 16 ods. 1 druhý pododsek,
   keďže:
   
               (1)
            
            
               V smernici 2002/60/ES sa stanovujú minimálne opatrenia Únie na kontrolu afrického moru ošípaných vrátane opatrení, ktoré sa majú uplatňovať v prípade potvrdenia výskytu afrického moru ošípaných u diviakov.
            
         
               (2)
            
            
               V roku 2017 Česká republika oznámila Komisii prípady afrického moru ošípaných u diviakov a prijala opatrenia na kontrolu tejto choroby, ako sa vyžaduje v smernici 2002/60/ES.
            
         
               (3)
            
            
               Vzhľadom na súčasnú epidemiologickú situáciu a v súlade so smernicou 2002/60/ES Česká republika predložila Komisii plán na eradikáciu afrického moru ošípaných (ďalej len „eradikačný plán“).
            
         
               (4)
            
            
               S cieľom stanoviť vhodné opatrenia na kontrolu zdravia zvierat a zabrániť ďalšiemu šíreniu uvedenej choroby sa v prílohe k vykonávaciemu rozhodnutiu Komisie 2014/709/EÚ (2) stanovil zoznam Únie, v ktorom sa uvádzajú vysokorizikové oblasti. Príloha k vykonávaciemu rozhodnutiu 2014/709/EÚ bola nedávno zmenená vykonávacím rozhodnutím Komisie (EÚ) 2017/1850 (3), aby sa zohľadnili okrem iného nedávne prípady afrického moru ošípaných u diviakov v Českej republike, a časti I a II uvedenej prílohy teraz zahŕňajú infikované oblasti v Českej republike.
            
         
               (5)
            
            
               Komisia eradikačný plán preskúmala a usúdila, že je v súlade s požiadavkami stanovenými v článku 16 smernice 2002/60/ES. Preto by sa mal zodpovedajúcim spôsobom schváliť.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Plán predložený Českou republikou 24. októbra 2017 na eradikáciu afrického moru ošípaných u populácií diviakov v infikovaných oblastiach tohto členského štátu sa týmto schvaľuje.
   Článok 2
   Česká republika uvedie do účinnosti zákony, iné právne predpisy a správne opatrenia na realizáciu eradikačného plánu uvedeného v článku 1 do 1. decembra 2017.
   Článok 3
   Toto rozhodnutie je určené Českej republike.
   
      V Bruseli 17. novembra 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 192, 20.7.2002, s. 27.
   
      (2)  Vykonávacie rozhodnutie Komisie 2014/709/EÚ z 9. októbra 2014 o opatreniach na kontrolu zdravia zvierat v súvislosti s africkým morom ošípaných v určitých členských štátoch a o zrušení vykonávacieho rozhodnutia 2014/178/EÚ (Ú. v. EÚ L 295, 11.10.2014, s. 63).
   
      (3)  Vykonávacie rozhodnutie Komisie (EÚ) 2017/1850 z 11. októbra 2017, ktorým sa mení vykonávacie rozhodnutie 2014/709/EÚ o opatreniach na kontrolu zdravia zvierat v súvislosti s africkým morom ošípaných v určitých členských štátoch (Ú. v. EÚ L 264, 13.10.2017, s. 7).